CELEX: 32017D0370
Language: hu
Date: 2017-03-01 00:00:00
Title: A Bizottság (EU) 2017/370 végrehajtási határozata (2017. március 1.) a 2014/909/EU végrehajtási határozatnak a kis kaptárbogár olaszországi előfordulásával kapcsolatos egyes védelmi intézkedések alkalmazási időtartamának meghosszabbítása és a védelmi intézkedések hatálya alá tartozó területek jegyzékének módosítása tekintetében történő módosításáról (az értesítés a C(2017) 1321. számú dokumentummal történt) (EGT-vonatkozású szöveg. )

3.3.2017   
            
            
               HU
            
            
               Az Európai Unió Hivatalos Lapja
            
            
               L 56/213
            
         A BIZOTTSÁG (EU) 2017/370 VÉGREHAJTÁSI HATÁROZATA
   (2017. március 1.)
   a 2014/909/EU végrehajtási határozatnak a kis kaptárbogár olaszországi előfordulásával kapcsolatos egyes védelmi intézkedések alkalmazási időtartamának meghosszabbítása és a védelmi intézkedések hatálya alá tartozó területek jegyzékének módosítása tekintetében történő módosításáról
   
      
         (az értesítés a C(2017) 1321. számú dokumentummal történt)
      
   
   (Csak az olasz nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
   tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
   mivel:
   
               (1)
            
            
               A 2014/909/EU bizottsági végrehajtási határozat (3) bizonyos védelmi intézkedéseket vezetett be azt követően, hogy Olaszország több ízben értesítette a Bizottságot a kis kaptárbogár (Aethina tumida) Calabria és Szicília régiókban való előfordulásáról. Az említett határozatot 2017. március 31-ig kell alkalmazni.
            
         
               (2)
            
            
               Olaszország 2017. január 18-án tájékoztatta a Bizottságot a 2014/909/EU végrehajtási határozatnak megfelelően elvégzett ellenőrzések és epidemiológiai vizsgálatok eredményéről, valamint az érintett olaszországi tartományokban a kis kaptárbogár előfordulása tekintetében folyamatban lévő megfigyelés eredményéről. Különösen fontos e tekintetben megemlíteni, hogy egyetlen, kaptárok Calabriából történő odaszállítása által előidézett és gyorsan észlelt, elszigetelt esetet leszámítva, mely 2014 novemberében fordult elő, nem találtak fertőzésre utaló jelet Szicília régióban. Ezért Olaszország úgy határozott, hogy megszünteti a korábban kialakított szicíliai védőkörzetet, ugyanakkor továbbra is fenntartja a megfigyelést a korábban védőkörzetnek minősülő területen, valamint a régió többi részén.
            
         
               (3)
            
            
               Az Állategészségügyi Világszervezet (OIE) nemzetközi szabványai értelmében fertőzés kitörését követően öt alkalommal javasolt éves felmérést elvégezni, mielőtt egy adott terület visszanyerheti fertőzésmentes státusát. 2016 végére Olaszország már két ízben végzett – kedvező eredménnyel – felmérést Szicília vonatkozásában, és kötelezettséget vállalt arra, hogy további felméréseket fog elvégezni, és a Bizottság tudomására hozza azok eredményét, valamint az epidemiológiai helyzetben bekövetkező esetleges változásokat.
            
         
               (4)
            
            
               A Bizottság munkatársai 2016. június 13. és 17. között tényfeltáró munkát végeztek a méhek egészségének tárgyában Olaszországban, és az ennek keretében levont, idevágó következtetések alapján is megállapítható, hogy a Szicíliába egyetlenegyszer behurcolt fertőzést sikerült hatékonyan felszámolni. E tekintetben további garanciát jelent a Szicíliában folytatólagos jelleggel végzett megfigyelés, mely hozzájárul ahhoz, hogy idővel az adott területet nemzetközileg is fertőzésmentes területként ismerjék el.
            
         
               (5)
            
            
               Calabriában azonban 2014 óta több új fertőzés ütötte fel a fejét – e fertőzések száma egyedül a 2016-os évben elérte a 41-et.
            
         
               (6)
            
            
               Szicíliát tehát törölni kell a védelmi intézkedések hatálya alá tartozó területek 2014/909/EU végrehajtási határozat szerinti jegyzékéről. Calabria vonatkozásában azonban meg kell hosszabbítani az említett határozat szerinti védelmi intézkedések alkalmazását.
            
         
               (7)
            
            
               Az érintett olaszországi régiók járványügyi helyzetéről rendelkezésre álló új információk függvényében bármikor indokolt felülvizsgálni a bevezetett intézkedéseket és azok alkalmazási időtartamát.
            
         
               (8)
            
            
               A 2014/909/EU végrehajtási határozatot ennek megfelelően módosítani kell.
            
         
               (9)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A 2014/909/EU végrehajtási határozat 4. cikkének helyébe a következő szöveg lép:
   
      „4. cikk
      Ezt a határozatot 2019. március 31-ig kell alkalmazni.”
   
   2. cikk
   A 2014/909/EU végrehajtási határozat mellékletében szereplő táblázatból el kell hagyni a „Szicília régió: az egész régió” sort.
   3. cikk
   Ennek a határozatnak az Olasz Köztársaság a címzettje.
   
      Kelt Brüsszelben, 2017. március 1-jén.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 395., 1989.12.30., 13. o.
   
   
      (2)  HL L 224., 1990.8.18., 29. o.
   
   
      (3)  A Bizottság 2014. december 12-i 2014/909/EU végrehajtási határozata a kis kaptárbogár megerősített olaszországi előfordulása tekintetében egyes védelmi intézkedésekről (HL L 359., 2014.12.16., 161. o.).